
    545400 SIGHIŞOARA
Str. Muzeului nr.7, Tel./Fax 0265 - 771278

H O T Ă R Â R E A   NR. 173
                                                       din 29 octombrie 2015
                     privind modificarea contravalorii alocaţiei valorice a normei de hrană acordată  

                  personalului din cadrul Serviciului Public Poliţia Locală a Municipiului Sighişoara


Consiliul Local al Municipiului Sighişoara, întrunit în şedinţă ordinară,
Luând act de proiectul de hotărâre şi referatul de aprobare al Primarului municipiului, înregistrat cu nr. 24572/22.10.2015, în calitate de iniţiator, calitate conferită de prevederile art. 33, din Legea nr. 393/2004, privind statutul aleşilor locali, cu modificările şi completările ulterioare, coroborat cu prevederile art. 45 alin. 6 din Legea nr. 215/2001, Legea administraţiei publice locale, republicată, cu modificările şi completările ulterioare;


Având în vedere că, prin Hotărârea Consiliului Local Sighişoara nr. 224/21.12.2010 s-a aprobat, în temeiul Legii nr. 155/2010, înfiinţarea Poliţiei Locale a Municipiului Sighişoara, ca şi Serviciu funcţional în cadrul aparatului de specialitate a primarului, prin reorganizarea Poliţiei Comunitare a Municipiului Sighişoara, precum şi a structurilor din aparatul de specialitate al primarului responsabile cu controlul privind disciplina în construcţii, protecţia mediului, comercial şi evidenţă a persoanelor;

Având în vedere prevederile art. 14 din Legea nr. 319/2006 – a securităţii şi sănătăţii în muncă, cu modificările şi completările ulterioare, care reglementează faptul că: „alimentaţia de protecţie se acordă în mod obligatoriu şi gratuit de către angajatori, persoanelor care lucrează în condiţii de muncă ce impun acest lucru”, coroborate cu prevederile art. 35, lit. b) din Legea Poliţiei Locale nr. 155/2010, care încadrează activitatea Poliţiei Locale în condiţii deosebite şi speciale de muncă;


Având în vedere prevederile Ordonanţei Guvernului nr. 26/1994, republicată, cu modificările şi completările ulterioare, care reglementează acordarea normei de hrană, coroborată cu prevederile Hotărârii Guvernului nr. 196/2005, de aprobare a strategiei Ministerului Administraţiei şi Internelor, de realizare a ordinii şi siguranţei publice, pentru creşterea siguranţei cetăţeanului şi prevenirea criminalităţii stradale, potrivit căreia Poliţia Locală face parte din structura forţelor de ordine şi siguranţă publică complementare şi a Ordinului M.A.I. nr. 92/2011, pentru aprobarea Metodologiei de elaborare a planului de ordine şi siguranţă publică al Poliţiei Locale; 


Având în vedere Hotărârea Guvernului nr. S/501/1994 privind aprobarea normelor de hrană pe plafoane calorice, categoriile de personal pentru care se acordă şi instituţiile publice din „sectorul de apărare naţională, ordine publică şi siguranţă naţională” în care se aplică acestea, cu modificările şi completările ulterioare, Ordinul Ministrului Administraţiei şi Internelor nr. 310/2009 şi a Ordinului Ministrului Apărării Naţionale nr. M.S. 227/2008;


Având în vedere prevederile Ordonanţei de Urgenţă a Guvernului nr. 65/2014 pentru modificarea şi completarea Legii nr. 155/2010;

Având în vedere prevederile Legii nr. 155/2010, legea poliţiei locale, republicată, cu modificările şi completările ulterioare;

Având în vedere prevederile Ordinului nr. 496/2015 al Ministrului dezvoltării regionale şi administraţiei publice privind contravaloarea alocaţiei valorice a normei de hrană acordată personalului poliţiei locale;

Având în vedere prevederile Ordinului nr. 776/2015 al Ministrului dezvoltării regionale şi administraţiei publice pentru modificarea Ordinului ministrului dezvoltării regionale şi administraţiei publice nr. 496/2015 privind contravaloarea alocaţiei valorice a normei de hrană acordată personalului poliţiei locale;
Având în vedere prevederile Hotărârii Consiliului Local Sighişoara nr. 19/26.02.2015 privind acordarea normei de hrană personalului din cadrul Serviciului Public Poliţia Locală a Municipiului Sighişoara, în conformitate cu prevederile O.U.G. nr. 65/2014;

Având în vedere prevederile Hotărârii Consiliului Local Sighişoara nr. 70/30.04.2015 privind acordarea normei de hrană personalului contractual din cadrul Serviciului Public Poliţia Locală a Municipiului Sighişoara;

Având în vedere Raportul de specialitate al Serviciului Public Poliţia Locală, înregistrat cu nr. PL 1452/08.10.2015 şi la Municipiul Sighişoara cu nr. 24573/22.10.2015, prin care se propune modificarea contravalorii alocaţiei valorice a normei de hrană acordată personalului din cadrul Serviciului Public Poliţia Locală a Municipiului Sighişoara, îndeplinindu-se prevederile legale în acest sens;
Având în vedere avizele favorabile ale tuturor comisiilor pe domenii de specialitate;

În temeiul art. 36, alin. 2, lit. b) şi d), coroborate cu alin. 6, lit. a), pct. 7 şi alin. 9, art. 45 alin. 2 şi a art. 115, alin. 1, lit. b) din Legea nr. 215/2001, Legea administraţiei publice locale, republicată, cu modificările şi completările ulterioare, 

HOTĂRĂŞTE:
Art. 1. Se aprobă, începând cu data de 01.10.2015, modificarea contravalorii alocaţiei valorice a normei de hrană acordată poliţiştilor locali din cadrul Serviciului Public Poliţia Locală a Municipiului Sighişoara, care va fi în cuatum de 32 lei/zi/calendaristică/poliţist local.

Art. 2. Se aprobă, începând cu data de 01.10.2015, modificarea contravalorii alocaţiei valorice a normei de hrană acordată personalului contractual din cadrul Serviciului Public Poliţia Locală a Municipiului Sighişoara, care va fi în cuatum de 25 lei/zi/calendaristică/persoană - personal contractual.

Art. 3. În situaţia în care prin act normativ de nivel superior prezentei hotărâri se stabileşte un alt cuantum al contravalorii alocaţiei valorice a normei de hrană acordată personalului poliţiei locale, contravalorea alocaţiei valorice a normei de hrană acordată personalului din cadrul Serviciului Public Poliţia Locală a Municipiului Sighişoara se va acorda la cuantumul contravalorii alocaţiei valorice stabilit prin actul normativ de nivel superior, începând cu data menţionată în respectivul act normativ.

Art. 4. Finanţarea sumelor necesare suportării normei de hrană stabilită la art. 1, art. 2 şi art. 3 din prezenta hotărâre, se va suporta din bugetul Municipiului Sighişoara, în limita bugetului aprobat.

Art. 5. Cu ducerea la îndeplinire a prevederilor prezentei hotărâri se încredinţează Instituţia Primarului Municipiului Sighişoara, Viceprimarul Municipiului Sighişoara, Direcţia Economică şi Serviciul Public Poliţia Locală din cadrul Municipiului Sighişoara.
Art. 6. Prin grija d-nei Bizo Anca, Secretar al Municipiului Sighişoara, prezenta hotărâre va fi comunicată, în termenul prevăzut de lege, Instituţiei Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.sighisoara.org.ro.

PREŞEDINTE DE ŞEDINŢĂ,

  

      Bontea Adrian
  Contrasemnează/Avizat pentru legalitate

           SECRETAR,



             Anca Bizo
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Instituţia Primarului Municipiului Sighişoara;

  1 ex. Viceprimar;

  1 ex. Secretar;

  1 ex. Direcţia Economică;
  2 ex. Serviciul Public Poliţia Locală.

  9 ex. 

A.B.
